Document ID: 32009D0409

ODLOČBA SVETA
z dne 27. aprila 2009
o ugotovitvi v skladu s členom 104(8) Pogodbe, ali je Združeno kraljestvo na podlagi Priporočila Sveta z dne 8. julija 2008 v skladu s členom 104(7) sprejelo učinkovite ukrepe
(2009/409/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 104(8) Pogodbe,
ob upoštevanju priporočila Komisije,
ob upoštevanju naslednjega:
(1)
Člen 104 Pogodbe določa, da se morajo države članice izogibati čezmernemu javnofinančnemu primanjkljaju.
(2)
V skladu s točko 5 Protokola o določbah v zvezi z Združenim kraljestvom Velike Britanije in Severne Irske se obveznost iz člena 104(1) Pogodbe o izogibanju čezmernemu javnofinančnemu primanjkljaju ne uporablja za Združeno kraljestvo, razen če preide v tretjo fazo ekonomske in monetarne unije (1). V drugi fazi ekonomske in monetarne unije si mora Združeno kraljestvo v skladu s členom 116(4) Pogodbe prizadevati za izogibanje čezmernemu javnofinančnemu primanjkljaju.
(3)
Pakt za stabilnost in rast temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki prispeva k ustvarjanju delovnih mest. Pakt za stabilnost in rast vključuje Uredbo Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (2), sprejeto z namenom nadaljnje spodbuditve hitrega zmanjšanja čezmernih javnofinančnih primanjkljajev.
(4)
Leta 2005 je bil Pakt za stabilnost in rast prenovljen, da bi okrepili njegovo učinkovitost in gospodarske temelje ter ohranili dolgoročno vzdržnost javnih financ. Cilj prenove Pakta je bil zagotoviti, da se v vseh korakih postopka v zvezi s čezmernim primanjkljajem (EDP) v celoti upošteva predvsem gospodarsko in proračunsko ozadje. Na ta način Pakt stabilnosti in rasti zagotavlja okvir, ki podpira politike vlad za hitro ponovno vzpostavitev trdnih proračunskih položajev, pri tem pa upošteva gospodarske razmere.
(5)
Svet je v Odločbi 2008/713/ES (3) v skladu s členom 104(6) Pogodbe odločil, da v Združenem kraljestvu obstaja čezmerni primanjkljaj.
(6)
V skladu s členom 104(7) Pogodbe in členom 3(4) Uredbe (ES) št. 1467/97 je Svet 8. julija 2008 na podlagi priporočila Komisije nadalje sprejel Priporočilo (4), v katerem je organe Združenega kraljestva pozval, da kar najhitreje odpravijo sedanje stanje čezmernega primanjkljaja, najpozneje pa do proračunskega leta 2009/10, tako da se javnofinančni primanjkljaj verodostojno in trajnostno zniža pod 3 % BDP. S tem namenom je Svet oblastem priporočil, da zagotovijo strukturno izboljšanje v višini vsaj 0,5 % BDP v 2009/10 in vladi Združenega kraljestva postavil rok do 8. januarja 2008 za sprejetje učinkovitih ukrepov.
(7)
Na podlagi ocene nedavnih ukrepov, ki jih je sprejelo Združeno kraljestvo za zmanjšanje čezmernega primanjkljaja do 2009/10 na podlagi priporočila Sveta v skladu s členom 104(7) Pogodbe, se sklene naslednje:
(a)
po priporočilu Sveta v skladu s členom 104(7) iz julija 2008 so organi Združenega kraljestva napovedali dodatne diskrecijske ukrepe, ki povečujejo primanjkljaj. Vlada je 16. julija 2008 napovedala odlog na inflacijo vezanega povečanja trošarin na gorivo, predvidenega za oktober 2008, kar predvidoma pomeni izpad prihodkov v višini 0,05 % BDP v 2008/09. Dodatni ukrepi povečanja primanjkljaja, ki ustrezajo 0,1 % BDP v 2009/10, so bili uvedeni v septembru 2008, vključno s povečano porabo v stanovanjskem sektorju;
(b)
vlada je 24. novembra 2008 predstavila svoje predproračunsko poročilo za leto 2008 (PBR). Zaradi nepričakovano močnih negativnih učinkov svetovne finančne krize, ki so se začeli kazati od jeseni 2007 dalje, so bile srednjeročne makroekonomske napovedi v predproračunskem poročilu bistveno popravljene navzdol. Zaradi takega makroekonomskega stanja je vlada napovedala nadaljnjo omilitev fiskalne politike zaradi podpore gospodarstvu, ki bo pomenila približno 0,5 % BDP v letu 2008/09 in 1,0 % BDP v letu 2009/10. V ukrepe so bila vključena začasno zmanjšanje standardne stopnje DDV, kar znaša približno polovico spodbude, ter predplačila za investicijsko porabo.
(c)
Ukrepi iz paketa fiskalnih spodbud so bili na splošno v skladu z ukrepi, predvidenimi v evropskem načrtu za oživitev gospodarstva, o katerih se je 11. decembra 2008 dogovoril Evropski svet;
(d)
makroekonomske in fiskalne napovedi v dopolnjenem programu Združenega kraljestva za konvergenco iz leta 2008, predloženem Komisiji 18. decembra 2008, so enake napovedim v predproračunskem poročilu za leto 2008 in predvidevajo nadaljnje povečanje deleža primanjkljaja v letu 2009/10 na 8,2 % BDP. Glavna vzroka za preostalo predvideno poslabšanje javnih financ v letu 2009/10 v primerjavi s predhodnim letom sta dva medsebojno deloma povezana dejavnika: prvič splošno skrčenje BDP in drugič močen izpad davčnih prihodkov iz dveh doslej velikih virov, finančnega sektorja in stanovanjskega trga. Vendar je približno tretjina v programu predvidenega povečanja primanjkljaja v letu 2009/10 posledica sprejetih ukrepov fiskalnih spodbud;
(e)
po dopolnjenem konvergenčnem programu iz leta 2008 naj bi nadalje delež javnega dolga v letu 2009/10 znašal približno 60 % BDP, kar je bistveno več od deleža dolga v višini 46 %, ki so ga organi Združenega kraljestva napovedali v marcu 2008;
(f)
službe Komisije so v svoji vmesni napovedi iz januarja 2009 za leto 2009/10 predvidele primanjkljaj v višini 9,5 % BDP, torej za 1,25 % več kot v konvergenčnem programu, in sicer predvsem zaradi znatnega poslabšanja makroekonomskega stanja, saj naj bi se raven nominalnega BDP po napovedih služb Komisije iz januarja 2009 zmanjšala za približno 5 %. Toda glede na podatke o javnih financah, ki so bili objavljeni po vmesni napovedi služb Komisije iz januarja 2009, naj bi bil javnofinančni rezultat za leto 2008/09 celo slabši od pričakovanega.
(8)
Iz navedenega je mogoče sklepati, da so organi Združenega kraljestva ob vse hujšem slabšanju gospodarskih razmer od junija 2008 dalje izvedli dodatne diskrecijske ukrepe s povečanjem primanjkljaja v skladu z Evropskim načrtom za oživitev gospodarstva. Kombinirani učinki gospodarske recesije in stimulativnih ukrepov, ki so jih sprejeli organi Združenega kraljestva, so znatno poslabšali napovedi o proračunskem stanju v Združenem kraljestvu za leto 2009/10 -
SPREJEL NASLEDNJO ODLOČBO:
Člen 1
Združeno kraljestvo ni sprejelo ukrepov na podlagi Priporočila Sveta z dne 8. julija 2008 v roku, določenem v navedenem priporočilu.
Člen 2
Ta odločba je naslovljena na Združeno kraljestvo Velike Britanije in Severne Irske.
V Luxembourgu, 27. aprila 2009

Labels: 2
19
18